
Írástanulás közben elkövetett helyesírási hibák elemzése

Kulcsszavak: helyesírás; írás; olvasás; helyesírási hibák
Dolgozatom az általános iskolás gyermekek helyesírási hibáival foglalkozik. A megértéshez szükséges elméleti hátteret az írás fogalmáról, kialakulásának történetéről, az írás és az olvasás összefüggésieről szóló összefoglaló adja. Ezt követi a kutatásom leírása és eredményeim kifejtése. Munkámat Adamikné Jászó Anna tanulmányaira, valamint Lengyel Zsolt 1998-ban végzett vizsgálatára alapoztam. Az ő elemzéséhez 10 éves gyerekek egy tesztre adott írásbeli válaszai szolgáltak forrásként.
A dolgozatomban a Gál Ferenc Egyetem Szarvasi Gyakorló Általános Iskola és Gyakorlóóvoda ötödik és hatodik osztályos tanulóinak fogalmazásait és tollbamondásait, azaz a gyerekek önállóan alkotott szövegeit és a hallás után leírt munkáit elemzem. Összesen 111 szövegben kerestem a helyesírási hibákat. Ezeket csoportosítottam (fonológiai és morfo-fonológiai, alaktani és szófajtani és mondattani hibák). A nem figyelmetlenségből vagy félrehallásból elkövetett hibák mögött általában valami nyelvtanilag megmagyarázható indok van. Ezeket a többnyire fonetikai vagy grammatikai okokat igyekszem minden hibatípusnál feltárni, illetve ezek alapján a hibák megelőzésére, javítására módszereket javasolni az olvasás- és írástanításra vonatkozó módszertani szakirodalom segítségével.
A kutatási eredményekből látszik, hogy a gyerekeknek gyakran okoz gondot az egybeírás vagy különírás kérdése (pl.: igekötők, személyes névmási határozószók), a j vagy ly problémája és a kiejtéstől eltérő írásmód (pl.: magánhangzó- és mássalhangzó-törvények). Ezek javításában nagyon sokat segíthetnek a szóelemző, szótőkereső feladatok.



